Diari Oficial de la Generalitat Valenciana


Sumari del DOGV 7496, del 31-03-2015 (2015/2670)

RESOLUCIÓ de 23 de març de 2015, de la presidenta de Culturarts Generalitat, per la qual es convoca la concessió d'ajudes per a la creació de guions de llargmetratges cinematogràfics per a l'any 2015.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7496

Data del DOGV
:   31-03-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/2670


Data del document
:   23-03-2015

Organisme emissor
:   Culturarts Generalitat

Tipus de document
:   Resolució

Anàlisi jurídica

 Descriptors 

:   * Culturarts Generalitat
    * ajuda pública

RESOLUCIÓ de 23 de març de 2015, de la presidenta de Culturarts Generalitat, per la qual es convoca la concessió d'ajudes per a la creació de guions de llargmetratges cinematogràfics per a l'any 2015. [2015/2670]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per Llei Orgànica 1/2006, de 10 d'abril, establix en l'article 49.1.4t la competència exclusiva de la Generalitat en matèria de cultura.  
El Decret 9/2014, de 12 de juny, del president de la Generalitat, pel qual determina les conselleries en què s'organitza l'Administració de la Generalitat, assigna a la Conselleria d'Educació, Cultura i Esport les competències en matèria de promoció cultural.  
El Decret 141/2014, de 5 de setembre, del Consell (DOCV 7355, 08.09.2014), que modifica el Reglament d'organització i funcionament de CulturArts Generalitat, aprovat pel Decret 5/2013, de 4 de gener, atribuïx en l'article 2.2.l a l'ens, entre les seues funcions, la convocatòria i gestió de subvencions, ajudes i incentius de les diferents matèries culturals integrades en CulturArts Generalitat, i en l'article 4.2.j conferix l'atribució de resoldre la concessió dels incentius, ajudes i subvencions a la presidenta de l'entitat, que és la titular de la conselleria que té les competències en matèria de cultura.  
A fi d'ampliar les àrees d'actuació i suport al sector audiovisual en l'àmbit competencial de la Generalitat, CulturArts Generalitat considera necessari estimular l'escriptura de guions de llargmetratges cinematogràfics per mitjà de la concessió d'ajudes econòmiques que incentiven esta activitat.  
Per tot això, de conformitat amb el que disposen la Llei 38/2003, de 17 de novembre, General de Subvencions; el seu reglament de desplegament aprovat pel Reial Decret 887/2006, de 21 de juliol; el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991; el Decret 9/2014, de 12 de juny, del president de la Generalitat; el Decret 141/2014, de 5 de setembre, del Consell, publicat en el DOCV núm. 7355, de 8 de setembre de 2014, que modifica el Reglament d'organització i funcionament de CulturArts Generalitat, aprovat pel Decret 5/2013, de 4 de gener, i fent ús de les atribucions que em conferix l'article 4.2.j del mencionat Decret 141/2014, de 5 de setembre, resolc:  
  
  
Primer  
Convocar la concessió d'ajudes, en règim de concurrència competitiva, per a la creació de guions de llargmetratges cinematogràfics per a l'any 2015, fins al 30 de novembre, i aprovar les bases de la convocatòria per les quals es regirà, així com el model de sol·licitud i els annexos que s'adjunten.  
  
Segon  
La Llei de Pressupostos de la Generalitat per a l'exercici de 2015 conté la línia de subvenció T6424000 «Ajuda escriptura de guions cinematogràfics», inclosa en el capítol IV del pressupost de CulturArts, destinada a l'esmentada finalitat, per import global màxim de 128.000 euros (cent vint-i-huit mil euros).  
Així mateix, el mencionat import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
Tercer  
La present convocatòria d'ajudes no requerix notificació a la Comissió Europea per no reunir tots els requisits de l'article 107.1 del Tractat de Funcionament de la Unió Europea, atés que s'acullen al Reglament UE núm. 1407/2013, de la Comissió, de 18 de desembre de 2013 (DOUE L 352, 24.12.2013), relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis i pel seu import no suposen un falsejament de la competència que afecte els intercanvis comercials entre estats membres.  
Esta resolució no podrà aplicar-se a les empreses que operen en els sectors determinats en el punt 1 de l'article 1r del Reglament (UE) núm. 1407/2013, de la Comissió, de 18 de desembre de 2013 (DOUE L 352, 24.12.2013).  
L'ajuda total per este concepte de minimis concedida a qualsevol empresa no podrà excedir 200.000 euros en un període de tres exercicis fiscals, ni individualment ni com a resultat de l'acumulació amb altres ajudes de minimis concedides al mateix beneficiari, conforme establix el Reglament (UE) núm. 1407/2013, de la Comissió, de 18 de desembre de 2013 (DOUE L 352, 24.12.2013). El centre gestor haurà d'haver comprovat que no se supera el límit mencionat en l'apartat anterior.  
Sense perjuí d'això, serà possible l'acumulació d'un altre tipus d'ajudes per a la mateixa acció subvencionada, excepte si esta acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la comissió.  
Als efectes de control de les ajudes concedides a l'empara del Reglament de minimis, CulturArts Generalitat mantindrà un registre detallat d'esta i de totes les altres subvencions que s'acullen a la regla de minimis durant un període de deu exercicis fiscals des de la concessió.  
  
De la mateixa manera CulturArts Generalitat, amb la sol·licitud prèvia per escrit, haurà de facilitar a la Comissió Europea tota la informació que es considere necessària per a determinar si s'han complit les condicions del Reglament (UE) número 1407/2013 de la Comissió, de 18 de desembre de 2013 i, especialment, per a determinar l'import total de les ajudes de minimis rebudes per una empresa.  
  
Quart  
Segons el que establixen el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i es regula el seu funcionament, i el Decret 80/2011, d'1 de juliol, del Consell, que modifica la denominació i composició de l'esmentada comissió, esta convocatòria no requerix el seu pronunciament, ja que no té una espacial incidència pressupostària i econòmica.  
  
Quint  
La present resolució produirà efectes a partir de l'endemà de ser publicada en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició, o plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la presidenta de CulturArts Generalitat en el termini d'un mes a comptar de l'endemà de la publicació de la present resolució.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la publicació d'esta orde o a partir de l'endemà del dia que es notifique la resolució expressa del recurs de reposició.  
  
València, 23 de març de 2015.- La presidenta de Culturarts Generalitat: María José Catalá Verdet.  
  
  
ANNEX I  
Bases per a la concessió d'ajudes a la creació de guions de llargmetratges cinematogràfics durant l'any 2015, fins al 30 de novembre  
  
Base primera. Objecte, import, nombre d'ajudes i característiques  
Estes ajudes tenen com a objecte donar suport a la realització de guions de llargmetratges cinematogràfics durant l'any 2015, fins al 30 de novembre.  
Es concedirà un màxim de setze ajudes, de 8.000 euros cada una, per a guions de llargmetratges de ficció, animació i documentals.  
No es podrà concedir més d'una ajuda per sol·licitant.  
  
Base segona. Incompatibilitats. Supòsits exclosos  
El gaudi d'estes ajudes és compatible amb l'obtenció de les que puguen atorgar altres administracions públiques per a la creació del mateix guió de llargmetratge, excepte si esta acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la comissió.  
  
Base tercera. Beneficiaris  
Podran sol·licitar estes ajudes els guionistes que vullguen realitzar el treball de creació del guió d'un llargmetratge cinematogràfic, en l'àmbit competencial de la Generalitat  
  
Base quarta. Presentació de sol·licituds  
1. El termini de presentació de les sol·licituds serà de vint dies naturals a partir de l'endemà de la publicació de la present convocatòria en el Diari Oficial de la Comunitat Valenciana.  
2. Les sol·licituds, dirigides a CulturArts Generalitat, podran presentar-se en la seu d'esta entitat en la plaça de Viriat, s/n, 46001València; en la Conselleria d'Educació, Cultura i Esport, av. de Campanar, 32, 46982 València, i en les direccions territorials d'Educació, Cultura i Esport d'Alacant (c/ Carratalá, 47, 03726 Alacant), Castelló de la Plana (av. del Mar, 23, Castelló de la Plana) i València (c/ Gregori Gea, 14, 46441 València). Igualment, utilitzant qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament en l'oficina de correus o presentació en el registre i comunicant la remissió de la sol·licitud per mitjà de fax (núm. 896 589 288) o telegrama en el mateix dia, només als efectes organitzatius.  
Així mateix, la sol·licitud podrà presentar-se per via telemàtica a través de la seu electrònica de la Generalitat, PROP. En este cas, la sol·licitud s'omplirà amb l'aplicació informàtica establida a este efecte i el sol·licitant haurà de disposar de firma electrònica d'entitats o de ciutadà emesa per l'Institut Valencià de Finances, http://www.accv.es, o DNI electrònic.  
La tramitació telemàtica pot realitzar-se a través del PROP en els URL següents: https://sede.gva.es.  
Els documents complementaris a la sol·licitud poden ser aportats de forma telemàtica. En este cas només s'acceptaran en format pdf, i hauran d'estar firmats per mitjà de la plataforma de firma en línia de l'Institut Valencià de Finances: http://www.accv.es/ciudadanos/firma-on-line-pdf/.  
3. Les sol·licituds hauran d'omplir-se necessàriament de conformitat amb el model que s'adjunta a esta convocatòria com a annex II i desenrotllarà els punts següents:  
- Declaració de les subvencions, ajudes, ingressos o recursos sol·licitats, percebuts o concedits i pendents de percepció per altres administracions o institucions públiques i privades per a la mateixa finalitat, justificant-ne documentalment la quantia (apartat C del model de sol·licitud).  
- Declaració de minimis de l'exercici fiscal present i dels dos anteriors (apartat C del model de sol·licitud).  
- Declaració responsable de no concórrer en cap de les prohibicions per a obtindre la condició de beneficiari especificades en els punts 2 i 3 de l'article 13 de la Llei 38/2003, de 17 de novembre, General de Subvencions, en els termes que preveu l'article 13.7 de l'esmentat cos legal (apartat E del model de sol·licitud).  
Igualment, la sol·licitud haurà d'acompanyar-se de la següent documentació (apartat D del model de sol·licitud):  
a) Un exemplar dels documents següents:  
- Currículum del sol·licitant  
- Declaració de l'autor en què acredite la possessió dels drets en cas que el guió estiga basat en una obra preexistent.  
  
b) Quatre sobres tancats anònims separats de la resta de documents en què només ha de figurar el títol del projecte. Ni en l'exterior del sobre ni en el contingut ha de figurar cap referència al guionista o empresa implicada. En cas d'haver-n'hi alguna referència, el projecte quedarà exclòs de la convocatòria.  
En cada sobre s'inclourà:  
- Memòria explicativa del projecte d'escriptura, amb una sinopsi argumental detallada.  
- Mostra del treball per al qual se sol·licita l'ajuda, que consistirà en un tractament del guió amb una extensió entre 20 i 40 folis, i el desenrotllament equivalent a cinc minuts del guió definitiu. Haurà de presentar-se en castellà o valencià.  
- Qualsevol altra dada o document relacionat amb el projecte objecte de la sol·licitud que els interessats consideren convenient aportar.  
c) Dades bancàries on es desitge rebre l'import de l'ajuda sol·licitada en cas de resultar beneficiari, omplint el model de domiciliació bancària que s'adjunta a la present convocatòria com a annex III.  
  
4. D'acord amb el que preveu l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en l'apartat F del model de sol·licitud s'hi inclou la possibilitat que el sol·licitant autoritze expressament CulturArts Generalitat per a obtindre directament l'acreditació del compliment de les obligacions tributàries i davant de la seguretat social, així com la comprovació directa de les dades d'identitat (DNI).  
No obstant això, si els sol·licitants deneguen este consentiment, hauran d'aportar la documentació següent:  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.  
- Certificat de la Tresoreria de la Seguretat Social que acredite que el sol·licitant es troba al corrent de les seues obligacions.  
- Certificat de les direccions territorials de la Conselleria d'Hisenda i Administració Pública de la Generalitat que acredite que el sol·licitant no té deutes de naturalesa tributària amb esta.  
- Còpia del document nacional d'identitat.  
5. Si la sol·licitud d'iniciació no inclou totes les dades exigides o falta alguna documentació especificada en la base quarta 3.a, s'instarà l'interessat perquè en el termini de 10 dies esmene estos defectes, amb l'advertència que si no ho fa es considerarà que desistix de la seua petició, segons disposa l'article 71.1 de la Llei 30/1992, de 26 de novembre, prèvia resolució que haurà de ser dictada en els termes que preveu l'article 42 de l'esmentada llei. La documentació no administrativa prevista en la base quarta 3.b haurà de presentar-se inexcusablement dins de l'últim dia de termini per a presentar sol·licituds, i en cas de no fer-ho es considerarà que desistix de la seua petició.  
En tot cas, el òrgan instructor podrà requerir als sol·licitants que proporcionen qualsevol informació aclaridora que resulte necessària per a la gestió de l'ajuda.  
6. El contingut d'informació falsa o que no es corresponga amb la realitat en la sol·licitud suposarà que no siga valorada per part de la comissió tècnica avaluadora a què fa referència la base quinta, i serà motiu de desestimació en la resolució dictada per l'òrgan competent. Igualment, podrà ser motiu de revocació de la subvenció concedida en cas que haja sigut ja adjudicada.  
7. Les dades de caràcter personal contingudes en l'imprés de sol·licitud podran ser incloses en un fitxer per al seu tractament automatitzat per CulturArts Generalitat. El tractament d'estes dades serà d'acord amb el que disposa la Llei Orgànica 15/1999, de Protecció de Dades de Caràcter Personal, i el reglament que la desplega, i els interessats podran exercir els seus drets d'acord amb esta davant CulturArts Generalitat.  
  
  
Base quinta. Instrucció del procediment de concessió de les ajudes. Comissió tècnica avaluadora  
1. L'òrgan competent per a l'ordenació i instrucció del procediment de concessió de les ajudes és el director general de CulturArts Generalitat.  
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en el següent apartat.  
3. Per a l'avaluació dels projectes presentats pels sol·licitants, es constituirà una comissió tècnica avaluadora, conforme preveu l'article 22 de la Llei General de Subvencions, que adaptarà el seu funcionament a les regles generals que s'apliquen als òrgans col·legiats establides en els articles 22 i següents de la Llei 30/1992, i que estarà presidida pel director general de CulturArts Generalitat o persona en qui delegue, i integrada, en qualitat de vocals, pel cap del Servici d'Ajudes de CulturArts Generalitat, un tècnic de CulturArts Generalitat i dos professionals del sector audiovisual, tots ells nomenats per l'òrgan competent. Actuarà com a secretari, amb veu i sense vot, un tècnic o administratiu de CulturArts Generalitat.  
  
4. La comissió tècnica avaluadora, atenent les sol·licituds presentades, emetrà un informe d'avaluació d'acord amb els criteris de prioritat que s'enumeren en la base sexta, i deixarà constància en la corresponent acta dels motius de valoració de les sol·licituds, així com de la seua prelació de major a menor puntuació.  
5. En qualsevol moment del procediment es podrà instar el sol·licitant per a omplir qualsevol tràmit, de conformitat amb el que preveu l'article 76.2 de la Llei 30/1992, per un termini de deu dies, amb els efectes determinats en esta norma.  
6. L'òrgan instructor, a la vista dels expedients i de l'informe i proposta de la comissió tècnica avaluadora, formularà la proposta de resolució provisional, degudament motivada, que serà notificada als interessats, tràmit del qual es prescindirà quan no figuren en el procediment ni siguen tinguts en compte altres fets ni altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva, i s'elevarà a la presidenta de CulturArts Generalitat, òrgan competent per a resoldre la convocatòria.  
  
  
Base sexta. Criteris de prioritat. Puntuació mínima exigida  
1. Les qüestions que es tindran en compte per a la valoració dels projectes presentats, fins a un màxim en conjunt de 100 punts, seran les següents:  
- Originalitat del projecte, fins a un màxim de 30 punts.  
- Interés temàtic del projecte, fins a un màxim de 30 punts.  
- Qualitat del projecte, fins a un màxim de 40 punts.  
2. Els beneficiaris proposats d'estes ajudes seran els sol·licitants que obtinguen la màxima puntuació.  
3. La proposta que eleve la comissió tècnica avaluadora no podrà incloure cap sol·licitud que no haja aconseguit una puntuació mínima en conjunt de 70 punts, i s'ordenaran en funció de la puntuació obtinguda.  
  
  
Base sèptima. Resolució de la convocatòria. Terminis  
L'òrgan instructor elevarà la proposta de resolució definitiva a la presidenta de CulturArts Generalitat, que resoldrà l'adjudicació de les ajudes i disposarà que es publique en el Diari Oficial de la Comunitat Valenciana en el termini màxim de sis mesos des de la publicació de la convocatòria.  
En cas de renúncia per part d'algun dels beneficiaris, l'ajuda resultant s'adjudicarà per mitjà de nova resolució de la presidenta de CulturArts Generalitat al següent projecte amb major valoració, sempre que haja aconseguit la valoració mínima de 70 punts.  
En cas que la convocatòria no siga resolta en el termini establit anteriorment, es consideraran desestimades totes les sol·licituds, sense perjuí de l'obligació de resoldre que competix a l'administració actuant, de conformitat amb el que assenyala l'article 42 de la Llei 30/1992.  
  
  
Base octava. Publicació i notificació  
La resolució de la convocatòria es publicarà en el Diari Oficial de la Comunitat Valenciana i tindrà els efectes de publicitat establits per a les subvencions en l'article 18 de la Llei General de Subvencions. Igualment, es publicarà en la pàgina web de CulturArts Generalitat www.culturartsgeneralitat.es.  
No obstant això, als beneficiaris se'ls informarà del caràcter de minimis de les ajudes concedides i de la seua subjecció al Reglament núm.1407/2013, de la Comissió, de 18 de desembre de 2013 (DOUE L 352, 24.12.2013).  
  
Base novena. Obligacions dels beneficiaris  
1. Seran obligacions dels beneficiaris:  
a) Comunicar per escrit a CulturArts Generalitat l'acceptació de l'ajuda en el termini dels vint dies hàbils següents a la publicació de la resolució de concessió en el Diari Oficial de la Comunitat Valenciana, segons el model d'acceptació que acompanya la present convocatòria com a annex IV. Transcorregut el termini sense rebre l'acceptació expressa, es declararà que ha perdut el dret a la subvenció concedida.  
  
b) Els beneficiaris hauran de presentar una versió del guió del projecte subvencionat fins al 30 de novembre de 2015.  
c) Comunicar la declaració actualitzada sobre subvencions sol·licitades, percebudes o concedides i pendents de percepció per altres administracions o institucions públiques o privades per a la mateixa finalitat, justificant-ne documentalment la quantia.  
d) Fer constar, en cas de realització de la pel·lícula, el patrocini per a la realització del guió de la Generalitat, segons logotip que es facilitarà en la pàgina web de CulturArts Generalitat www.culturartsgeneralitat.es.  
e) Justificar l'ús de la subvenció en la forma que s'indica en la base deu, sotmetent-se a les actuacions de control financer que corresponen a la Intervenció General en relació amb les ajudes concedides, i a la resta d'obligacions previstes en l'article 47 i la resta d'articles vigents del text refós de la Llei d'Hisenda Pública de la Generalitat Valenciana.  
  
f) Participar en els accions que organitze la Generalitat i els seus organismes dependents per a la promoció dels guions com la «Roda de Guions», «E-Guions» o qualsevol altra activitat. A més, els beneficiaris de les ajudes autoritzen la Generalitat i els seus organismes dependents per a realitzar amb els guions subvencionats accions de promoció a través de sessions de presentació d'estos, disposició dels guions en la pàgina web de la Generalitat i dels seus organismes dependents o qualsevol altra activitat que la Generalitat i els seus organismes dependents consideren necessària per a la seua difusió i promoció.  
  
g) Acreditar amb anterioritat a dictar-se la proposta de resolució de concessió de les ajudes estar al corrent de les seues obligacions tributàries i davant de la Seguretat Social, en la forma que determina la Llei i el Reglament General de Subvencions, d'acord amb l'Orde de 30 de maig de 1996, de la Conselleria d'Economia i Hisenda, i sense perjuí del que establix la Llei 11/2007, de 22 de juny, d'Accés Electrònic dels Ciutadans als Servicis Públics, així com el Decret 165/2010, de 8 d'octubre, del Consell.  
2. Els beneficiaris hauran de complir les obligacions que amb caràcter general establix l'article 14 de la Llei 38/2003, de 17 de novembre, General de Subvencions.  
3. Hauran de reintegrar l'import de l'ajuda, una vegada cobrada, en els supòsits previstos en l'article 37 de la Llei 38/2003, General de Subvencions, a més de l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament.  
4. És d'aplicació el règim sancionador establit en el títol IV de la Llei 38/2003, General de Subvencions.  
  
Base deu. Justificació i pagament de les ajudes  
El pagament d'estes ajudes s'efectuarà per mitjà de transferència bancària segons el model de domiciliació bancària (annex III) presentat junt amb la sol·licitud i es realitzarà amb la justificació prèvia per part dels beneficiaris del compliment de les següents obligacions, que s'adjuntaran al model de justificació que acompanya la present convocatòria com a annex V:  
- Presentació d'un exemplar del guió mecanografiat i enquadernat i un exemplar en format digital (CD, USB). En el format digital haurà de presentar-se obligatòriament una versió en valencià. Igualment, haurà de presentar-se en el format digital una versió en castellà o en un altre idioma en cas que el guió s'haja realitzat també en una altra llengua diferent del valencià.  
- Declaració actualitzada sobre subvencions sol·licitades, percebudes o concedides i pendents de percepció, per part d'altres administracions públiques o privades per a la mateixa finalitat.  
Esta documentació haurà d'aportar-se fins al 30 de novembre de 2015 en el registre de CulturArts Generalitat. A partir d'eixa data el crèdit quedarà anul·lat i es perdrà el dret a rebre l'ajuda concedida.